b'\n_START_ARTICLE_\nKarl Moering\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je voja\xc5\xa1ke \xc5\xa1ole. Ukvarjal se je tudi s politi\xc4\x8dno publicistiko in leta 1847 izdal knjigo Sibyllinische B\xc3\xbccher aus \xc3\x96sterreiche, nekak\xc5\xa1no pripravo na revolucionarno leto 1848. Leta 1848 je bil izvoljen v frankfurtski parlament in se kasneje udele\xc5\xbeil bojev v Italiji. Slu\xc5\xbeil nato v avstrijski vojni mornarici in vojnem ministrstvu, ter leta 1868 postal cesarski namestnik v Trstu, potem ko je moral zaradi krvavih spopadov julija odstopiti njegov predhodnik Eduard Bach (brat ministra Alexandra Bacha). V tem \xc4\x8dasu je bil Moering \xc5\xbee feldmar\xc5\xa1al. Svoj prihod v Trst je najavil 5. avgusta 1868 v dopisu\xc2\xa0\xc2\xbbenake pravice vsem, postavna svoboda vsem\xc2\xab. Njegovo kratkotrajno delovanje na Primorskem so Slovenci sprejeli z naklonjenostjo. Zaradi bolezni je v za\xc4\x8detku leta 1870 odstopil in se upokojil ter kmalu nato na Dunaju umrl.'